Bloedige Paasnaweek op plase, hoewesArgieffoto: Maroela Media Sedert Donderdag het minstens 15 aanvalle op plase en hoewes landwyd plaasgevind. Ian Cameron, AfriForum se hoof van gemeenskapsveiligheid, het gesê daar is oor die Paasnaweek minstens drie mense op plase of hoewes vermoor. Volgens Cameron was daar al vanjaar tussen 120 en 125 plaasaanvalle wat die lewens van minstens 16 mense geëis het. Cameron het gesê daar was verlede jaar van Januarie tot April 128 plaasaanvalle en 14 moorde. “Dit is ŉ tendens wat ons die afgelope paar Paasnaweke gesien het dat plaasaanvalle in die tyd toeneem.” Cameron het gesê hulle het ook verneem van ŉ plaasaanval in Standerton in Mpumalanga en Villiersdorp in die Wes-Kaap wat die afgelope 24 uur plaasgevind het. Janus (Boeta) Powell. Foto: Verskaf Mario Coetzee, sy ouers en twee kinders is Donderdagoggend op Mario se hoewe in die Vyfhoek-omgewing in Potchefstroom aangeval. Die agtjarige Marlu moes plate en skroefies in sy neus kry nadat hy erge gesigbeserings in die aanval opgedoen het en sy oë was aanvanklik heeltemal toegeswel. Mario (47) het gesigfrakture en snymerke aan sy arms, bene, kop en gesig opgedoen. ŉ Vyf‑en­‑vyftigjarige man is Vrydagoggend op sy hoewe buite Brits in Noordwes aangeval. Die man is tydens die aanval met ŉ baksteen oor die kop geslaan en het hy ŉ groot wond aan die agterkant van sy kop opgedoen. Hy is daarna vasgebind waarna sy huis geplunder is. ŉ Sewentigjarige vrou is Vrydagaand op ŉ plaas naby Redelinghuys in die Wes-Kaap verkrag. Janus (Boeta) Powell (37) is Saterdagaand doodgeskiet op ŉ plaas tussen Hoopstad en Bloemhof in die Vrystaat toe hy na die plaashek gery het om mans daar te kry wat hulle as polisiebeamptes voorgedoen het. ŉ Man, vermoedelik in sy 20’s, is Maandagoggend dood op ŉ plaas buite Potchefstroom in Noordwes aangetref.